**23.3.2015.**

**VANDA DABAC**

**(1996.)**

**violina**

Program:

**Ivan Mane Jarnović**

DUO za dvije violine, op. 16, br. 5

Gošća: **Eleonora Hil**

**Johann Sebastian Bach**

### SONATA br. 3 za violinu solo u C-duru, BWV 1005

Largo

Allegro assai

**Wolfgang Amadeus Mozart**

SONATA za violinu br. 32 u B-duru, KV 454

Largo - Allegro

Andante

Rondo: Allegretto

**Camille Saint*-*Saëns**

KONCERT za violinu br. 3 u h-molu, op. 61

Allegro non troppo

**Pablo de Sarasate**

INTRODUKCIJA I TARANTELA, op. 43

Glasovirska pratnja: **RENATA HIL**

**Ivan Mane Jarnović** (1747. - 1804.), vjerojatno hrvatskoga podrijetla, violinist i skladatelj oko čijega se mjesta rođenja kao i života uopće obavijaju različite legende i tajne, a čije javno djelovanje počinjemo pratiti od 1773. kada u Parizu nastupa u znamenitome ciklusu *Concerts spirituels*. Nemirni duh tjerao ga je u stalna putovanja od Berlina preko Dresdena i Varšave do Sankt Peterburga i Moskve, gdje 1783. služi na dvoru carice Katarine Velike. Brojnim nastupima diljem Europe stekao je ugled vrhunskoga virtuoza, a sudjelovao je i u tada omiljenim violinističkim nadmetanjima. Bio je nagle ćudi i sklon svađama te je njegov uzbudljivi život putujućega virtuoza prepleten sukobima, sporovima pa čak i dvobojima. Suvremenici su hvalili njegovu jasnoću tona, čistoću intonacije, neobičnu lakoću izvođenja najtežih bravura te nadasve pjevnost njegove kantilene. "Skladao je uglavnom za violinu - koncerte, komorne i solističke skladbe, u kojima su izražene sve odlike njegova izvoditeljskoga načina: izvorno nadahnuta, pjevna melodika i zahtjevna, razvijena violinistička tehnika", zaključuje stručnjakinja za Jarnovićev opus Vjera Katalinić. U središtu Jarnovićeva opusa tridesetak je violinskih koncerata, a među komornim djelima koja se rado izvode i danas nalazi se i niz violinskih dua, među kojima i večerašnji objavljen kod Offenbacha u Parizu 1790. godine.

**Johann Sebastian Bach** (1685. - 1750.) došao je u službu princa Leopolda na dvor u Köthen 1717. godine; tu je boravio do 1723. godine, kada je preuzeo mjesto kantora u Crkvi sv. Tome u Leipzigu. Za godina provedenih u Köthenu njegova se kreativna energija na poseban način odrazila u instrumentalnoj glazbi, a prije svega u sonatama i partitama za violinu solo, datiranim prema sačuvanom Bachovu prijepisu iz 1720., te u suitama za violončelo solo. Iako ne postoje čvrsti dokazi da su izvođene za Bachova života, sonate i partite cirkulirale su među glazbenicima u Njemačkoj od 1720.-ih nadalje. Godine 1774. Bachov sin Carl Philipp Emanuel pisao je ranom Bachovu biografu Johannu Nikolausu Forkelu da je njegov otac "savršeno poznavao sve gudačke instrumente..." te da su sonate i partite "najbolji mogući 'udžbenik' za učenje violine". Slavni virtuoz Ferdinand David (1810.-73.) bio je prvi za kojega je zabilježeno da je javno izveo neke od stavaka iz ovih djela. Violinisti romantizma nastavili su izvoditi pojedinačne stavke, a tek su mnogi sjajni violinisti 20. stoljeća započeli praksu integralnih izvedbi. Tri sonate skladane su prema modelu talijanske *sonate da chiesa*, a tri partite u stilu francuske suite. Ova djela *senza basso* prikazuju Bachovo izvrsno poznavanje tipičnih glazbenih idioma i tehnika izvođenja, ali i njegovo umijeće da, bez obzira na izostanak *continuo* instrumenata, stvori dojam gustoga kontrapunkta i potvrdi rafinirano poznavanje harmonije.

Godine 1784. **Wolfgang Amadeus Mozart** (1756. - 1791.) upoznao je briljantnu talijansku violinisticu Reginu Strinasacchi, koja je u to doba koncertirala u Beč. Za nju je skladao Sonatu u B-duru, KV 454: "Sada je tu slavna Strinasacchijeva iz Mantove, jako dobra violinistica. Posjeduje znatnu razinu ukusa i osjećaja za glazbu. Upravo skladam sonatu koju ćemo izvesti zajedno u četvrtak na njezinu koncertu u teatru". Strinasacchi i Mozart predstavili su novo djelo u *Kärntnertor*-teatru 29. travnja 1784., a Strinasacchi se posebno iskazala u središnjem *Andanteu* u kojemu leži ekspresivno središte djela. Rođena oko 1760., Strinasacchi je glazbu učila u poznatome venecijanskom samostanskom sirotištu *Ospedale della Pietà*, u kojem je odgojen niz najboljih glazbenica 18. stoljeća, a u kojem je 1700.-ih djelovao i slavni Antonio Vivaldi. Mozartov otac Leopold o njezinu iznimnom sviračkom umijeću zapisao je: "Nitko ne može odsvirati adagio s toliko osjećaja kao ona. Cjelokupno njezino srce i duša nalaze se u melodiji koju svira, a njezin ton prekrasan je koliko i snažan". Uz Mozartovu *Strinasacchi*-sonatu veže se i jedna poznata anegdota iz pera Mozartova biografa Hermanna Aberta: prema Abertu Strinasacchi je uspjela "iskamčiti" partituru od Mozarta u posljedni trenutak - večer prije praizvedbe, te je svoju dionicu uvježbala sljedećega jutra na dan koncerta. Mozart se pak te večeri pojavio bez nota, ali je sonatu izveo s velikim uspjehom, vodeći se samo skicom u kojoj su bile zapisane dionica violine i tek nekoliko osnovnih zabilješki o harmonijama i modulacijama u djelu.

**Camille Saint-Saëns** (1835. - 1921.) skladao je tri violinska koncerta, a posljednji u nizu, op. 61 ostvario je 1880. godine i posvetio španjolskom violinskom virtuozu Pablu de Sarasateu. Sarasate je praizveo ovaj, kao i prvi skladateljev violinski koncert, 3. siječnja 1881. godine u Parizu. No navodno nije pokazao previše entuzijazma za djelo, sve dok nije čuo da ga izvodi njegov violinistički rival Eugène Ysaÿe. U djelu zreloga autora, tehnički element zamijenjen je krajnjim lirizmom, u kojemu najbolje do izražaja dolazi Saint-Saënsov raskošni melodijski dar i bogati harmonijski jezik. Tijekom skladateljstva u kojemu je uz više violinskih koncerata ostvario i niz koncerata za svoj instrument - glasovir, kao i jedan koncert za violončelo, Saint-Saëns je otkrio, bilježi Duncan Druce, "umijeće skladanja vječnih melodija i bogati romantički harmonijski stil s modalnim otklonima koji zamagljuju tonalitet". Kada u prvome stavku, stoga, iznese lirsku drugu temu - ne u tonalitetu G-dura koji priprema, već u udaljenijem tonalitetu e-mola, "osjećamo se kao preneseni u magični svijet kilometrima udaljen od strastvene izravnosti uvodnih pasaža ovoga stavka", zaključuje britanski muzikolog. Posebno je, pak, zanimljiv način na koji Saint-Saëns integrira element virtuoziteta u djelo: "Glazba više nije podijeljena na čisto pjevne ili čisto briljantne epizode; umjesto toga, virtuozni karakter može se pojaviti baš u svakome trenutku, kao dodatak drami, atmosferi povišenih osjećaja ili kao čisto dekorativna kvaliteta. Jedno je sigurno: Saint-Saëns 'zna sve'. A u ovome živopisnom, nadahnutom djelu on pokazuje puno više od čisto tehničkoga majstorstva, on jednostavno zna kako oduševiti i nadahnuti svoje slušatelje".

**Pablo de Sarasate** (1844. - 1908.), španjolski violinist i skladatelj, jedan od najvećih violinskih virtuoza 19. stoljeća, elegantne virtuozne tehnike i savršene intonacije, toploga i čistoga tona obojenog intenzivnim vibratom. Mnogi skladatelji, poput Saint-Saënsa u prethodnoj kompoziciji, ali i Brucha, Laloa, Wieniawskog i Dvořáka, posvetili su mu svoja djela. Usto, bio je i skladatelj nekolicine izrazito popularnih, dekorativnih i virtuoznih violinističkih ostvarenja, često temeljenih na temama folklornog izvora ili onima drugih skladatelja. *Introdukcija i Tarantela*, op. 43 nastala je u San Sebastiánu u rujnu 1899., a često izvođena orkestralna inačica već u prosincu iste godine. Djelo je Sarasate posvetio prijatelju Fermínu Toledu, a sastoji se od lirske *Introdukcije* (*Moderato*) i vratolomno virtuozne *Tarantele* (*Allegro vivace*). Godine 1904. skladatelj je trajno zabilježio devet svojih ostvarenja, a među ostalim i impresivnu - vrlo brzu, briljantnu i preciznu interpretaciju op. 43. Njegove su snimke, zajedno sa snimkama Josepha Joachima i Eugènea Ysaÿea, sačuvane i reizdane na suvremenom nosaču zvuka u seriji historijskih snimki *Opal* britanske diskografske kuće *Pavilion Records*.

**Priprema i realizacija tekstova**

**G.A.D. PRODUKCIJA**

**www.gad.hr**

**VANDA DABAC** (Bjelovar, 1996.) s pet godina započela je učiti violinu kod prof. Vande Novoselec u Bjelovaru, a od 2014. studira violinu u klasi prof. Anđelka Krpana na Muzičkoj akademiji u Zagrebu. Vrhunske rezultate ostvarila je na državnim natjecanjima u duu s Emanuelom Pavonom osvojivši 1. nagrade dvije godine zaredom te za to primila Oskar znanja Agencije za odgoj i obrazovanje, a najveću počast imala je svirajući na koncertu Stefana Milenkovića 2009. u Bjelovaru. U šk. god. 2011./2012. na državnim natjecanjima osvojila je 1. nagradu u duu i 2. nagradu solo. Prvi solistički koncert održala je u lipnju 2012. u Domu kulture u Bjelovaru. Školske godine 2012./2013. sudjelovala je na violinističkom natjecanju *Rudolf Matz* u Čakovcu te regionalnom natjecanju iz solffegia u Zadru gdje je osvojila 1. nagradu. U lipnju 2013. uručena joj je nagrada Fonda *Boža Tvrtković* za najbolju učenicu Glazbene škole Vatroslava Lisinskog u Bjelovaru. Već sljedeće šk. god. 2013./2014. osvojila je 1. nagradu na državnom natjecanju i primila drugi Oskar znanja. Na kraju srednjoškolskog obrazovanja Glazbena škola Vatroslava Lisinskog dodijelila joj je Zlatnu notu za sveukupan rad i postignute rezultate. Usavršavala se na Međunarodoj ljetnoj školi u Pučišćima na Braču 2008., Međunarodnoj zimskoj školi u Zagrebu 2010. (N. Merle), seminaru Hrvatske glazbene mladeži u Grožnjanu (A. Krpan), a radila je i s Christianom Altenburgerom te Vildanom Repše. Polazila je i dvotjedni seminar u ljetnom kampu Koledža u Bryn Mawru u Pennsylvaniji, u kojemu je sudjelovalo 300-tinjak djece iz cijeloga svijeta i gdje je nakon audicije dobila mjesto u Zlatnom orkestru. Nastupala je u TV-emisiji *Majstori svirači* u duu i kao solistica. Tijekom seminara u Grožnjanu svirala je i u Komornom gudačkom orkestru HGM-a s kojim je dosad nastupala u Osoru, Zagrebu, Koprivnici i Bjelovaru.

**RENATA HIL** školovala se u rodnom Splitu, a diplomirala kod Kemala Gekića u Novom Sadu. Usavršavala se u Salzburgu kod Karl-Heinza Kämmerlinga (glasovir) i Erike Frieser (komorna glazba). Kao korepetitor bila je zaposlena na Glazbenoj školi *Izidora Bajića* u Novom Sadu te na novosadskoj Akademiji. Svirala je u vojvođanskom ansamblu za novu glazbu *Musica Viva,* nekoliko puta korepetirala je seminare klasike i baroka u Dubrovniku i Varaždinu pod vodstvom Catherine Mackintosh, te tečajeve na Međunarodnoj ljetnoj školi *Uzmah* u Hvaru. Korepetitor je na Muzičkoj akademiji u Zagrebu.

Koncerti počinju u 20 sati.

Gdje se nalazimo

Dvorana Matice hrvatske

Ulica Matice hrvatske 2, Zagreb

Tel.: 01 48 78 360

www.matica.hr/mladi.glazbenici

Cijena ulaznica

Cijena pojedinačne ulaznice: 20 kn

Cijena ulaznice za učenike i studente: 10 kn

Kupnja ulaznica je pri ulazu u koncertnu dvoranu.

Umjetnički voditelj: Goran Končar

Organizacijski voditelj: Mirko Cvjetko, tel.: 01 48 78 360, [mcvjetko@matica.hr](mailto:mcvjetko@matica.hr)

Koncerti se održavaju uz potporu Zaklade Adris i Gradskog ureda za kulturu grada Zagreba Ciklus je na izniman način prepoznalo Veleposlanstvo Japana u RH, doniravši glasovir Matici hrvatskoj.

Zahvaljujemo na potpori!

Nakladnik: Matica hrvatska, Zagreb / Za nakladnika: Stjepan Damjanović / Tekstovi: G.A.D. PRODUKCIJA d.o.o. / Grafički dizajn: Tehnička priprema MH /

Tisak: Denona d.o.o.

Tekstovima i organizacijski ciklus podržava:

G.A.D. PRODUKCIJA d.o.o.

Križanićeva 1, Zagreb

www.gad.hr